S-72/2008

Mál þetta, sem var dómtekið 8. maí sl., höfðaði ríkislögreglustjóri hér fyrir dómi þann 27. febrúar sl. með ákæru gegn X:

„fyrir meiri háttar brot gegn skattalögum í eftirtöldum tilvikum:

A.

Sem stjórnarmaður og framkvæmdastjóri einkahlutafélagsins Löndunarþjónusta Dalvíkur, kennitala 000000-0000, með því að hafa:

1. Eigi afhent á lögmæltum tíma virðisaukaskattsskýrslur vegna uppgjörstímabilanna frá janúar til og með apríl 2005, hafa skilað til skattyfirvalda efnislega rangri virðisaukaskattsskýrslu vegna uppgjörstímabilsins janúar-febrúar 2005 þar sem innskattur var oftalinn um kr. 637.355, og hafa eigi staðið ríkissjóði, í samræmi við fyrirmæli IX. kafla laga nr. 50/1988 um virðisaukaskatt, skil á virðisaukaskatti sem innheimtur var í nafni einkahlutafélagsins vegna uppgjörstímabilanna janúar til og með apríl 2005, samtals að fjárhæð kr. 2.441.621,- og sundurliðast sem hér greinir:

Uppgjörstímabil: Vangoldinn VSK:

Árið 2005

Janúar - febrúar kr. 1.645.861

Mars - apríl kr. 795.760

Samtals: kr. 2.441.621

2. Eigi afhent á lögmæltum tíma skilagreinar staðgreiðslu opinberra gjalda vegna greiðslutímabilanna nóvember 2004 til og með mars 2005 og júní til og með október 2005, og hafa eigi staðið ríkissjóði, í samræmi við fyrirmæli í III. kafla laga nr. 45/1987 um staðgreiðslu opinberra gjalda, skil á staðgreiðslu opinberra gjalda sem haldið var eftir af launum starfsmanna einkahlutafélagsins vegna sömu greiðslutímabila, samtals að fjárhæð kr. 4.009.831,- og sundurliðast sem hér greinir:

Greiðslutímabil: Vangoldin staðgreiðsla:

Árið 2004

Janúar kr. 456.397

Febrúar kr. 103.722

Samtals: kr. 560.119

Árið 2005

Janúar kr. 556.437

Febrúar kr. 146.700

Mars kr. 285.530

Júní kr. 58.011

Júlí kr. 728.461

Ágúst kr. 762.654

September kr. 749.671

Október kr. 162.248

Samtals kr. 3.449.712

Samtals kr. 4.009.831

B.

Sem stjórnarmaður og framkvæmdastjóri einkahlutafélagsins Snudda, kennitala 000000-0000, með því að hafa:

1. Eigi afhent á lögmæltum tíma virðisaukaskattsskýrslur vegna uppgjörstímabilanna frá september til og með desember 2005 og frá mars til og með júní og september-október 2006, og hafa eigi staðið ríkissjóði, í samræmi við fyrirmæli IX. kafla laga nr. 50/1988 um virðisaukaskatt, skil á virðisaukaskatti sem innheimtur var í nafni einkahlutafélagsins vegna sömu uppgjörstímabila, samtals að fjárhæð kr. 5.624.688,- og sundurliðast sem hér greinir:

Uppgjörstímabil: Vangoldinn VSK:

Árið 2005

September-október kr. 1.410.690

Nóvember-desember kr. 1.451.345

Samtals: kr. 2.862.035

Árið 2006

Mars-apríl kr. 1.180.501

Maí-júní kr. 986.333

September-október kr. 595.819

Samtals: kr. 2.762.653

Samtals kr. 5.624.688

2. Eigi afhent á lögmæltum tíma skilagreinar staðgreiðslu opinberra gjalda vegna greiðslutímabilanna október og nóvember 2005 og janúar til og með september 2006, og hafa eigi staðið ríkissjóði, í samræmi við fyrirmæli í III. kafla laga nr. 45/1987 um staðgreiðslu opinberra gjalda, skil á staðgreiðslu opinberra gjalda sem haldið var eftir af launum starfsmanna einkahlutafélagsins vegna greiðslutímabilanna október 2005 til og með september 2006, samtals að fjárhæð kr. 5.192.730,- og sundurliðast sem hér greinir:

Greiðslutímabil: Vangoldin staðgreiðsla:

Árið 2005

Október kr. 664.816

Nóvember kr. 650.385

Desember kr. 388.468

Samtals: kr. 1.703.669

Árið 2006

Janúar kr. 708.999

Febrúar kr. 573.093

Mars kr. 559.038

Apríl kr. 339.369

Maí kr. 452.894

Júní kr. 450.125

Júlí kr. 56.946

Ágúst kr. 71.314

September kr. 277.283

Samtals kr. 3.489.061

Samtals kr. 5.192.730

C.

Sem framkvæmdastjóri einkahlutafélagsins Pats, kennitala 000000-0000, með því að hafa:

1. Eigi afhent á lögmæltum tíma virðisaukaskattsskýrslur vegna uppgjörstímabilanna frá maí til og með október 2006 og hafa eigi staðið ríkissjóði, í samræmi við fyrirmæli í IX. kafla laga nr. 50/1988 um virðisaukaskatt, skil á virðisaukaskatti sem innheimtur var í nafni einkahlutafélagsins vegna uppgjörstímabilanna frá maí 2006 til og með febrúar 2007, samtals að fjárhæð kr. 4.255.517,- og sundurliðast sem hér greinir:

Uppgjörstímabil: Vangoldinn VSK:

Árið 2006

Maí - júní kr. 157.352

Júlí - ágúst kr. 1.087.739

September - október kr. 2.101.027

Nóvember - desember kr. 587.310

Samtals kr. 3.933.428

Árið 2007

Janúar - febrúar kr. 322.089

Samtals kr. 4.255.517

2. Eigi afhent á lögmæltum tíma skilagreinar staðgreiðslu opinberra gjalda vegna greiðslutímabilanna júlí og ágúst 2006, og hafa eigi staðið ríkissjóði, í samræmi við fyrirmæli í III. kafla laga nr. 45/1987 um staðgreiðslu opinberra gjalda, skil á staðgreiðslu opinberra gjalda sem haldið var eftir af launum starfsmanna einkahlutafélagsins vegna greiðslutímabilanna október 2005 til og með desember 2006, samtals að fjárhæð kr. 384.745,- og sundurliðast sem hér greinir:

Greiðslutímabil: Vangoldin staðgreiðsla:

Árið 2006

Júlí kr. 182.581

Ágúst kr. 202.164

Samtals kr. 384.745

Framangreind brot ákærða teljast varða við 1. mgr. 262. gr. almennra hegningarlaga nr. 19, 1940, sbr. 1. gr. laga nr. 39/1995, sbr. einnig:

a) 1. mgr. 40. gr. laga nr. 50/1988 um virðisaukaskatt, sbr. 3. gr. laga nr. 42/1995 og 3. gr. laga nr. 134/2005 að því er varðar 1. tölulið A, B og C hluta ákæru, og

b) 2. mgr. 30. gr. laga nr. 45/1987 um staðgreiðslu opinberra gjalda, sbr. 2. gr. laga nr. 42/1995 og 1. gr. laga nr. 134/2005 að því er varðar 2. tölulið A, B og C hluta ákæru.

Þess er krafist að ákærði verði dæmdur til refsingar.“

Mál nr. S-97/2008 var sameinað þessu. Það höfðaði sýslumaðurinn á Akureyri gegn ákærða þann 7. apríl sl.;

„fyrir umferðarlagabrot, með því að hafa miðvikudaginn 25. apríl 2007, ekið bifhjólinu, SL-015, suður Ólafsfjarðarveg, með allt að 133 kílómetra hraða miðað við klukkustund, móts við Rauðuvík, Dalvíkurbyggð, en þar er leyfilegur hámarkshraði 90 kílómetrar.

Telst þetta varða við 2. mgr. 37. gr., sbr. 1. mgr. 100. gr. umferðarlaga nr. 50, 1987.

Þess er krafist að ákærði verði dæmdur til refsingar.“

Hér fyrir dómi hefur ákæruvaldið leiðrétt ákæru ríkislögreglustjóra þannig að efst á bls. 2 fyrir neðan fyrirsögnina árið 2004 eigi að standa nóvember og desember í stað janúar og febrúar og að í 1. tl. A kafla falli brott orðin „hafa skilað til skattyfirvalda efnislega rangri virðisaukaskattskýrslu vegna uppgjörstímabilsins janúar-febrúar 2005, þar sem innskattur var oftalinn um kr. 637.355“ og samtala í þessum lið ákæru lækki um þá fjárhæð, þar sem hún eigi að dragast frá fjárhæð tímabilsins janúar til febrúar.“

Ákærði hefur komið fyrir dóm og játað sök samkvæmt ákærum, með framangreindum breytingum. Með játningu hans, sem er í samræmi við efni rannsóknargagna og ekki er ástæða til að efa að sé sannleikanum samkvæm, er sök hans nægilega sönnuð og varðar háttsemi hans við tilgreind refsiákvæði í ákærum, enda verða brot ákærða samkvæmt ákæru ríkislögreglustjóra talin meiri háttar samkvæmt 1. mgr., sbr. 3. mgr. 262. gr. almennra hegningarlaga með áorðnum breytingum, þar sem það lýtur að verulegum fjárhæðum.

Við fyrirtöku málsins var reifað af hálfu ákæruvaldsins að samkvæmt rannsóknargögnum hafi verið greitt í nægilegum mæli inn á skuld samkvæmt eftirtöldum ákæruliðum til að beita megi hvað þá varðar heimildum í 1. mgr. 40. gr. laga nr. 50/1988 og 2. mgr. 30. gr. laga nr. 45/1987, til að fara niður úr fésektarlágmarki samkvæmt þeim við ákvörðun refsingar, sbr. 1. gr. og 3. gr. laga nr. 134/2005:

Liður A, 1. tl., greiddar 363.419 krónur vegna tímabilsins janúar - febrúar 2005.

Liður A, 2. tl., greitt að fullu fyrra tímabil ársins 2004 og að auki álag, 109.109 krónur vegna síðara tímabilsins, sem telst nægilegt til að greiða það að verulegu leyti.

Liður B, 1. tl., greiddar samtals 647.837 krónur vegna ársins 2005, sem nægi til að fyrra tímabilið teljist greitt að verulegu leyti.

Liður C, 1. tl., greitt að verulegu leyti vegna tímabilsins september - október 2006.

Liður C, 2. tl., greitt að verulegu leyti vegna fyrra tímabilsins.

Verður tekið tillit til þessa við ákvörðun refsingar. Ber að beita lögbundnu fésektarlágmarki samkvæmt framangreindum ákvæðum vegna skattfjárhæða sem nema samtals 16.008.854 krónum.

Samkvæmt sakavottorði var ákærði dæmdur þann 7. desember 2006 í 30 daga fangelsi, skilorðsbundið í tvö ár, fyrir brot gegn 247. gr. almennra hegningarlaga. Brot ákærða í þessu máli eru að mestum hluta framin fyrir uppsögu þess dóms, en að nokkrum hluta eftir það tímamark. Verður skilorðsdómurinn tekinn upp og dæmdur með í þessu máli eftir reglum 78. og 77. gr. almennra hegningarlaga.

Refsing ákærða ákveðst fangelsi í fimm mánuði, sem rétt er að skilorðsbinda eins og greinir í dómsorði. Þá verður ákærði dæmdur til að greiða sekt til ríkissjóðs að fjárhæð 32.500.000 krónur innan fjögurra vikna frá birtingu þessa dóms að telja, en sæta ella fangelsi í 9 mánuði. Vararefsing er ákveðin með hliðsjón af dómum Hæstaréttar Íslands í málum nr. 132/2007 og 428/2005.

Dæma ber ákærða til að greiða þóknun skipaðs verjanda síns, I-kk-ef Þ-kk-ef hdl., sem með hliðsjón af yfirliti hans um unnar vinnustundir vegna málsins og umfangi rannsóknargagna ákveðst 249.000 krónur að virðisaukaskatti meðtöldum.

Dóm þennan kveður upp E-kk-nf S-kk-nf héraðsdómari. Hefur dómsuppsaga dregist vegna anna dómara.

D Ó M S O R Ð :

Ákærði, X, sæti fangelsi í fimm mánuði og greiði 32.500.000 krónur í sekt til ríkissjóðs. Fresta ber fullnustu fangelsisrefsingarinnar og skal hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955. Fangelsi í 9 mánuði komi í stað sektarinnar, verði hún ekki greidd innan fjögurra vikna frá birtingu dómsins að telja.

Ákærði greiði þóknun skipaðs verjanda síns, I-kk-ef Þ-kk-ef hdl., 249.000 krónur.